

Zaļo un Zemnieku savienības saraksta

2025.gada pašvaldību vēlēšanām

Ādažu novadā

PROGRAMMA

**“Saimnieki savā zemē!”**

Lai arī kopš administratīvi teritoriālās reformas ir paveikti daudzi darbi, lai uzlabotu iedzīvotāju dzīves telpu novadā, mūsu komanda savai darbībai arī turpmāk ir definējusi trīs darbības prioritātes Ādažu novada ilgtspējīgai un līdzsvarotai attīstībai:

* **ciemu infrastruktūras un pakalpojumu līdzsvarota attīstība;**
* **kvalitatīvu un daudzveidīgu publisko pakalpojumu un atbalsta veidu nodrošināšana** **iedzīvotājiem;**
* **uzņēmējdarbības, dzīves telpas un kultūrvērtību attīstība novadā.**

Zaļo un Zemnieku savienība nav populistu partija, bet gan stabilitātes garants, tādēļ deputātu kandidāti darīs visu, lai Carnikava un Ādaži attīstītos kā unikāla vieta Rīgas reģionā un Latvijā kopumā, kur līdzās pastāv:

* vidēji lielais uzņēmums un mazais ražotājs;
* ciemi ar attīstītiem centriem un savienojumiem starp tiem;
* kopienas ar mobiliem iedzīvotājiem ar dinamisku dzīvesveidu;
* augstas pievienotās vērtības un dzīves stila uzņēmumi;
* dinamisks ekonomiskais centrs Ādažos un piejūrā sniegti rekreācijas pakalpojumi Carnikavā.

Veicinot Carnikavas pagasta attīstību, ir izveidota Carnikavas vidusskola, bet nākošajam solim ir jābūt Carnikavas pilsētas izveidei, kas jau vēsturiski noteikta agrākā Carnikavas novada ilgtspējīgas attīstības stratēģijā.

Lai Ādažu novads ieņemtu savu unikālo vietu Rīgas reģionā un Latvijā kopumā, lai mūsu komanda sasniegtu uzstādītos mērķus, uzskatām, ka šajā programmā dotajiem solījumiem ir jābūt izvērtētiem ne tikai no vajadzību, bet arī no finansiālo iespēju puses.

Zaļo un Zemnieku savienība ir nacionāla līmeņa politiskā partija, kuras galvenā darbības prioritāte ir reģionu un pašvaldību attīstība.

Mūsu pieredzējusī, zinošā un spējīgā komanda ilgstoši ir pierādījusi savas spējas Ādažu novada pārvaldībā gan pirms administratīvi teritoriālās reformas (ATR), gan arī šobrīd.

Taču uzskatām, ka Carnikavas pagasta un Ādažu pilsētas ar pagastu pastāvēšanai, kā divām atsevišķām, pašpietiekamām pašvaldībām, būtu būtisks ieguvums to iedzīvotājiem un teritoriju attīstībai.

Mēs, deputātu kandidāti, paši šeit dzīvojam. Carnikavas pagasts, Ādažu pilsēta un Ādažu pagasts ir vide mums, mūsu ģimenēm, mūsu draugiem un mūsu kaimiņiem. Tāpēc esam izvēlējušies mūsu dvēseli, degsmi un zināšanas ieguldīt šajā novadā!

Uzskatām, ka, veidojot jauno Ādažu novadu, tikai daļēji tika pārņemts labākais no abiem iepriekš pastāvējušajiem novadiem, tādēļ jaunajam deputātu sasaukumam ir:

- rūpīgi jāizvērtē pieņemto noteikumu īstenošanas pieredze;

- jāpārskata kvalitāte iedzīvotāju pakalpojumu grozam;

- jāpārvērtē atbalsta pasākumu un iniciatīvu efektivitāte.

Neuzskatām, ka līdz šim paveiktais ir nekvalitatīvs darbs, bet gan par normu ir jākļūst regulārai pašvaldības lēmumu efektivitātes un ietekmes izvērtēšanai, tai skaitā “nulles budžeta” īstenošanai vismaz reizi deputātu sasaukuma laikā – jeb visu izdevumu pārskatīšana no izmaksu efektivitātes un nepieciešamības skatu punkta.

Uzskatām, ka vēlētājiem nedrīkst dot populistiskus solījumus, kurus nav iespējams izpildīt pašvaldības līmenī vai izmantojot pašvaldības ietekmi, pieejamā budžeta līdzekļu apjomu vai deputātiem dotajā pilnvaru termiņā.

Ņemot vērtā iepriekš norādīto, uzskatām, ka jaunajam deputātu sasaukumam ir jāveic šādi darbi:

**Ciemu, pilsētu infrastruktūras un pakalpojumu līdzsvarota attīstība #katrsciemssvarīgs**

Visā novadā labi ceļi, sabiedriskais transports un veloceliņi – no centra līdz ciemiem!

* veloceļš Carnikava – Ādaži pa dambi – ir projekts, kura ieviešana ir iekavējusies un šis projekts ir jāīsteno prioritārā kārtā;
* Tallinas šoseja ik dienas sagādā pārvietošanās problēmas novada iedzīvotājiem, tādēļ kā prioritāru projektu uzskatām Alderu ciema un Vidzemes šosejas savienošanu, atjaunojot ceļu un vēsturisko dzelzceļa pārbrauktuvi pie Garkalnes ciema Rīgas virzienā.

Apgaismotas ielas, droša satiksme un ērta pārvietošanās visiem satiksmes dalībniekiem. Ikgadējās ceļu programmas paredzama veidošana, veltot tās izpildei vismaz 5% no pašvaldības investīciju budžeta, un pakāpeniski to paaugstinot līdz 10%. Prioritāri atjaunojot vai izbūvējot ciemu centrālās ielas un to savienojumus ar novada centriem, kur būtiski ir īstenot šādus projektus:

* izvērtēt iespēju pārcelt esošo gājēju tiltu pie Viršu benzīntanka, lai savienotu Stapriņu ciemu ar Gaujas ielu Ādažos (pie veikala Maxima);
* Carnikavas izglītības kvartāla tālāka attīstība – Smilšu ielas pārbūve;
* Dzirnupes ielas tilta pārbūve Siguļos;
* Dambja labiekārtošana Dzirnupes ielas gājēju kustības uzlabošanai;
* gājēju/velo ietves un apgaismojuma turpinājuma izbūve gar dzelzceļa staciju “Gauja” līdz Metāna ielai;
* ceļa II kārtas izbūve no A1 šosejas līdz Kadagas armijas bāzei, sadarbībā ar Aizsardzības ministriju;
* Gaujas ielas sakārtošana, kā arī Ādažu centra un Podnieku apkaimes savienošana ar piemērotu ceļu, veloceļu un gājēju ceļu;
* melnā seguma ieklāšana Ādažu pilsētas vēsturiskā centra privātmāju kvartālos, kā arī pastāvīga segumu uzlabošana blīvi apdzīvotajos novada ciemos;
* turpināt apgaismojuma un ietves izbūvi Kanāla ielā, Alderos;
* apgaismojuma ierīkošana dažādos ielu posmos, kur to pieļauj Sadales tīklu infrastruktūra;
* gājēju pārejas izbūve Ādažos, Podnieku ielā un Kadagas ceļā pretim Austrumu ielai.

Jāturpina līdzdalības budžeta veidošanas principu ieviešana pašvaldībā. Iesaistot katra ciema kopienas pārstāvjus, vismaz 5% no pašvaldības ikgadējo investīciju budžeta (apjomu pakāpeniski palielinot līdz 10%) jāiegulda konkrētā ciema identificēto vajadzību apmierināšanai. Ir jāveido veselīga dzīvesveida sporta laukumi, bērnu rotaļu laukumi, dienas aktivitāšu un pašvaldību pakalpojumu centri, kā arī jāturpina ciemu plānu izstrāde un ieviešana.

Piesaistīsim Eiropas Savienības finansējumu meliorācijas sistēmu tālākai attīstībai, tai skaitā meliorācijas un lietu ūdens novadīšanas sistēmu attīstībai ciemos, veidojot kvalitatīvu un “zaļu” infrastruktūras sistēmu, tādējādi uzsākot inovatīvu risinājumu ieviešanu visā novada teritorijā.

**Kvalitatīvu un daudzveidīgu publisko pakalpojumu, atbalsta veidu nodrošināšana iedzīvotājiem**

**#ērtadzīvenovadā**

Katram Ādažu novada iedzīvotājam ir jājūtas sociāli aizsargātam un jāsaņem pakalpojumi, atbilstoši vajadzībām, tādēļ:

* jānodrošina pašvaldības pakalpojumu saņemšana bez liekām formalitātēm, par pamatu izmantojot novada piederībai apliecinošu dokumentu – Ādažnieku karti;
* jāturpina sniegt plašs sociālais atbalsts novada iedzīvotājiem, atbilstoši katra vajadzībām;
* jāpaplašina atbalsts ģimenēm, kurās ir cilvēki ar funkcionāliem traucējumiem vai veselības problēmām. Jānodrošina, ka atbalsts nav formāls, bet ir individuāls un elastīgs, un nepieciešamos pakalpojumus iespējams saņemt novadā vai novada sadarbības iestādēs;
* jāveido daudzfunkcionāls dienas centrs bērniem ar funkcionāliem traucējumiem, tai skaitā nodrošinot nepieciešamos speciālistus;
* jāturpina sasniegt mērķi, ka sociālie pakalpojumi jāsniedz tuvāk iedzīvotājam – modernos un inovatīvos kopienu centros, atbilstoši ciemu infrastruktūras attīstībai;
* jāveicina brīvprātīgā darba iniciatīvas un jāattīsta NVO atbalsta programmas pašvaldībā;
* jānodrošina pansionāta pakalpojumu saņemšana novadā, tai skaitā izstrādājot tehnisko un ekonomisko izvērtējumu un apsverot iespēju piesaistīt investīcijas publiskās un privātās partnerības veidā;
* jāmaina esošā politika, un pakāpeniski, tuvāko gadu laikā, jāatgriežas pie agrākās prakses, piešķirot nekustamā īpašuma nodokļa atlaidi 90% apmērā deklarētam iedzīvotājam vienam mājoklim novadā.

Jāturpina pilnveidot izglītības iespējas atbilstoši interesēm, neatkarīgi no vecuma un finansiālajām iespējām, tādēļ:

* prioritāri, pirms jaunu būvju veidošanas, ir jānodrošina labi apstākļi esošajās izglītības iestādēs, it īpaši atjaunojot esošās Ādažu vidusskolas telpas;
* jāveido speciālās izglītības programma bērniem ar funkcionāliem traucējumiem, kā arī jānodrošina atbilstošas interešu izglītības iespējas;
* jāpaplašina pirmsskolas izglītības pakalpojuma pieejamība, tai skaitā attīstot bērnu pieskatīšanas pakalpojumu ciemu centros;
* jāpārskata jaunatnes iesaistes politiku novadā, galveno uzsvaru liekot uz jauniešu iespējām iesaistīties sporta, kultūras un brīvā laika pasākumos, veidojot ilgtermiņa piesaisti novadam;
* jāturpina atbalsts jauniešiem, radot infrastruktūru, kas piemērota iniciatīvu īstenošanai un prasmju apguvei, izveidojot Ideju un tehnoloģiju māju, kas ilgtermiņā piedāvātu finansiāla atbalsta programmu ideju īstenošanai dzīvē;
* jāveicina jauniešu sadarbība starp novadiem un starptautiski, lai jauniešiem nodrošinātu inovatīvas un mūsdienīgas prasmes un zināšanas, kā arī veicinātu jauniešu dalību dažādos projektos;
* jāizveido kopienu centri lielākajās apdzīvotajās vietās, kas nodrošinātu mūžizglītības un interešu izglītības pakalpojumus, atbilstoši iedzīvotāju interesēm;
* jāievieš atbalsta programmu pedagogiem, lai piesaistītu augsti kvalificētus pedagogus visiem mācību priekšmetiem.

Jāturpina veselīga dzīvesveida pakalpojumu nodrošināšana katram iedzīvotājam, atbilstoši interesēm un vajadzībām, tādēļ:

* jāsakārto sporta pārvaldības sistēmas novadā, veicinot:
  + interešu izglītību un veselīgu dzīvesveidu - nodrošinot bezmaksas sporta izglītību novada bērniem un jauniešiem, pie tam pastāvīgi nodrošinot pietiekama finansējuma piešķiršanu;
  + augstus sporta sasniegumus - kā būtisku prioritāti nosakot Ādažu sporta skolas attīstību. Sadalot sporta veidus pēc sporta bāžu pieejamības (Carnikavā - vieglatlētika, florbols, basketbols, futbols, orientēšanās un velo braukšana, Ādažos - peldēšana, cīņas sporta veidi, vieglatlētika, basketbols, volejbols un orientēšanās);
  + pilnīgu sporta skolas pārvaldības modeļa pārskatīšanu un pietiekama finansējuma piešķiršanu;
  + veselīga dzīvesveida pakalpojumu pieejamību pieaugušajiem, tai skaitā iesaistot privātos uzņēmumus sporta klubu un citu nepieciešamo infrastruktūru veidošanā.
* jāturpina atjaunot Ādažu stadions, iekļaujot tajā futbola sintētiska seguma izveidi;
* jāattīsta Zibeņu sporta komplekss – apgaismojuma izveide, Zibeņu ceļa atjaunošana, kā arī slēpotāju ceļa no Carnikavas līdz Zibeņiem izveidošana;
* ziemā Carnikavā un Ādažos ir jānodrošina publiskās slidotavas;
* ir jāuzsāk darbs pie slēgtām multifunkcionālām zālēm Carnikavā un Podniekos, kas integrējamas izglītības infrastruktūras attīstības plānos, bet izmantojamas dažādām interešu grupām;
* jānodrošina lokālu sporta laukumu izveidošana un atjaunošana ciemu infrastruktūras attīstības kontekstā;
* jāturpina veselīgu dzīvesveidu veicinošas aktivitātes dažādām iedzīvotāju vecuma grupām, tam paredzot ikgadēju finansējumu, tādējādi preventīvi samazinot dažādas saslimšanas nākotnē;
* atbalstīt Ādažu sporta skolas un Ādažu klubu audzēkņus ar transporta e-taloniem sezonāli, lai jaunieši spētu nokļūt uz ciemu sporta bāzēm, veicinot pieejamību aktīvam dzīvesveidam;
* atbalstīt ne tikai bērnus un jauniešus, kuri nodarbojas ar sportiskām aktivitātēm novada biedrībās un iestādēs, bet arī tos, kuri nodarbojas ar sportu citās pašvaldībās (ja konkrētais pakalpojums nav pieejams Ādažu novadā) - piešķirot e-talonus transporta izmantošanā.

Ādažos ir jānodrošina pieejami veselības aprūpes pakalpojumi novada iedzīvotājiem, tādēļ:

* līdz šim nepaveiktais, bet prioritāri īstenojamais uzdevums - iedzīvotājiem jābūt pieejamam traumpunktam/ārsta palīga punktam;
* jāveicinaveselības un sociālo pakalpojumu stiprināšanu un pakalpojumu paplašināšanu pašvaldības institūcijās, īpašu uzmanību pievēršot rehabilitācijas un atbalsta pakalpojumu attīstībai un speciālistu piesaistei;
* sadarbībā ar ģimenes ārstiem jāveicina pacientu pieņemšanas vietu/ ārstu konsultāciju un rehabilitācijas pakalpojumu sniegšanas punktu attīstība jaunveidojamajos ciemu kopienu centros.

**Uzņēmējdarbības, dzīves telpas un kultūrvērtību attīstība novadā**

**#videizaugsmei**

Ādažu novads ir īpaša vieta uzņēmējdarbības attīstībai. Vietējai pašvaldībai ir jārada vide iedzīvotāju saimnieciskās darbības attīstībai, nodrošinot priekšnosacījumu, ka darba vieta ir pēc iespējas tuvāk dzīves vietai, tādēļ:

* jāturpina pašvaldības ieguldījumi uzņēmējdarbības attīstībai nepieciešamās infrastruktūras attīstībā, tai skaitā inženierapgādes tīklu un ceļu nodrošināšanā;
* jāveido pašvaldības pakalpojumu “zaļais koridors” investoriem, lai veicinātu uzņēmējdarbības attīstību;
* jāveicina kopstrādes telpu izveidošana novadā;
* jāizmanto pašvaldības īpašumā esošos nekustamos īpašumus un telpas iedzīvotāju uzņēmējdarbības attīstīšanai;
* jāsniedz atbalsts zvejniecības attīstībai - jāatjauno pašvaldības atbalsts nēģu pieauguma veicināšanai;
* jāsniedz atbalsts dzīvesstila uzņēmējdarbības attīstībai, veidojot kontrolētu tūrisma plūsmu novadā, kas nekoncentrējas tikai uz pludmales resursu izmantošanu tūrismam, bet veicina pakalpojumu attīstību vietējiem iedzīvotājiem;
* jāturpina attīstīt ūdensmalu teritoriju izaugsme, radot kvalitatīvu dzīves telpu un iespēju tūrisma pakalpojumu attīstībai – Gaujas krastu un aizsargdambju labiekārtošana, ezeru krastu iekārtošana, Dzirnupes ietekas tīrīšana un ūdenstransporta pakalpojumu iespēju radīšana;
* jānodrošina dzīvojamā fonda attīstība, tai skaitā pašvaldības dzīvojamo platību izveide, tādējādi veicinot lielāku uzņēmumu attīstību, kā arī pašvaldības funkciju - tai skaitā izglītības, - kvalitatīvu izpildi.

Jāturpina kvalitatīvas un iekļaujošas dzīves telpas izveide, veicot ieguldījumus publiskajā infrastruktūrā un iedzīvotāju savstarpējā sadarbībā, tādēļ:

* ir jāveido infrastruktūra prasmju ieguvei un nodošanai, kas tieši saistās ar mūžizglītības un interešu izglītības pakalpojumiem, tai skaitā izveidojot Amatu māju Carnikavas ciema “Blusās”, kā arī attīstot novada bibliotēku infrastruktūru;
* jāsakārto Ādažu pilsētas centra transporta problēmas – jāizbūvē papildu autostāvvietas (tai skaitā jāizvērtē daudzstāvu autostāvvietas izveidošana), jāatrod veids kā izveidot pilnvērtīgu autoostu, kā arī nepieciešams sakārtot kustību starp izglītības iestādēm, kur veidojas sastrēgumi noteiktos laikos;
* jāizveido suņu pastaigu laukumus Carnikavā un Ādažos;
* jānodrošina, ka pašvaldības un publiskās telpas ir pieejamas personām ar kustību traucējumiem, tai skaitā Carnikavas kultūras namā “Ozolaine”;
* jāatgriežas pie iepriekš plānotu, bet līdz galam neīstenotu projektu pakāpeniskas ieviešanas – Karlsona parka Garciemā, Dzejnieku skvēra izveidošanas Carnikavā, Carnikavas tirgus laukuma sakārtošanas, Ādažu un Carnikavas estrādes, bijušās Ādažu domes ēkas efektīvas izmantošanas, Jauniešu mājas, u.c.;
* būtisks attīstības resurss ir jūras piekraste, tādēļ jāatrod efektīvākie veidi kā šo resursu saglabāt, kontrolējot tūristu plūsmas, kā arī priekšroku dodot vietējo iedzīvotāju labbūtībai. Jāturpina ieguldījumi piekrastes labiekārtošanā, stāvlaukumu attīstībā pie jūras, kā arī dabas parka “Piejūra” turpmākā uzturēšanā, ievērojot jau iepriekš izstrādātos attīstības un aizsardzības plānus;
* atbilstoši normatīvajiem aktiem ir jāstiprina atbalsta programma daudzdzīvokļu ēkām, lai veicinātu energoefektivitātes uzlabošanu, pagalmu labiekārtošanu, kā arī sniegtu atbalstu daudzdzīvokļu māju pagrabu pielāgošanu patvertnes funkcijām.

Iedzīvotājiem ir jāturpina saņemt piemērotus kultūras un kultūrizglītības pakalpojumus, kā arī jāveicina novada vēstures un tradīciju saglabāšanu, tādēļ:

* jānodrošina kultūras pasākumi atbilstoši dažādu interešu grupu vajadzībām, tai skaitā pašvaldībai jānodrošina ikgadēja bezmaksas kultūras programma - Nēģu svētki, Gaujas svētki, Zvejnieksvētki, u.c.;
* jānodrošina pašvaldības māksliniecisko kolektīvu atbalsts, popularizējot pašvaldību un valsti;
* kultūras pasākumu attīstībai ir jāveic ieguldījumi kultūras pasākumu norises vietu aprīkojuma uzlabošanā, kā arī attīstot ārtelpu pasākumu vietu izveidošanu un uzlabošanu Carnikavas muižas parkā, veidojot kultūras ārtelpu arī Ādažos;
* jānodrošina kultūrvēsturiskā mantojuma saglabāšana, attīstot esošās un veidojot jaunas vēstures saglabāšanas un eksponēšanas vietas Ādažos un Carnikavā.

Turpinām aizstāvēt to, ka Ādažu novada pārvaldes sistēmai ir jābalstās principos – efektīva, iekļaujoša un caurspīdīga:

* jaunā deputātu sasaukuma pirmajā darba gadā ir jāveic pilns pašvaldības darbības funkciju audits, lai pārliecinātos, ka pēc pašvaldību apvienošanas visas funkcijas tiek pildītas optimāli un efektīvi, ka visas amata vietas ir saglabātas vai izveidotas pamatoti. Nepieciešamības gadījuma ir jāveic korektīvi pasākumi;
* pašvaldībai jāatsakās no neraksturīgu funkciju izpildes un pēc iespējas vairāk uzdevumu jānodod brīvā tirgū, izvērtējot esošo kapitālsabiedrību nepieciešamību un stiprinot pašvaldību aģentūru darbības principu, kas nodrošina skaidru un caurspīdīgu budžeta izlietojumu. Jāpārvērtē iespēja mazināt kapitālsabiedrību skaitu, nodrošinot optimālu un izmaksu ziņā efektīvu to pārvaldību, mazinot maksājumus novada iedzīvotājiem par pašvaldības sniegtajiem pakalpojumiem;
* iestāžu un kapitālsabiedrību vadības izvēle un kontrole nedrīkst notikt politiskas ietekmes rezultātā,- šiem procesiem ir jābūt godīgiem un caurspīdīgiem;
* pašvaldības pakalpojumi nedrīkst attālināties no iedzīvotāja, pašvaldības pakalpojumiem ir jābūt pieejamiem pagastu centros un iespēju robežās arī ciemu kopienu centros;
* pašvaldības budžets aizvien vairāk jāveido pēc līdzdarbības principiem, iesaistot sabiedrību investīciju plāna izstrādē un ieviešanā.

Ņemot vērā to, ka administratīvās reformas likums paredzēja nepieciešamību pārskatīt Ropažu novada Garkalnes pagasta robežas, bet tas nav ticis paveikts, mūsu komanda turpina aizstāvēt viedokli, ka jāsamazina ciemu sadrumstalotība un pakalpojumi iedzīvotājiem jāveido pēc iespējas tuvāk dzīves vietai. Ņemot vērā šos apsvērumus, mūsu komanda uzskata, ka Ādažu novadam ir pilnībā jāaptver Garkalnes un Baltezera ciemu teritorijas. Ādažiem ir jāplešas no jūras līdz A2 šosejai Garkalnes ciemā un no Ķīšezera līdz Lilastes upei.

Mūsu komandai ir zināšanas, prasmes un pieredze, lai izdarītu iepriekš norādīto, turpināt Ādažu novada attīstību!

**Būsim saimnieki savā zemē kopā!**